### NN 151/2024 (23.12.2024.), Pravilnik o uvjetima za sudjelovanje kopitara na natjecanjima te prikupljanju podataka s natjecanja

Ministarstvo poljoprivrede, šumarstva i ribarstva

2490

Na temelju članka 28. stavka 5. Zakona o uzgoju domaćih životinja (»Narodne novine«, br. 115/18 i 52/21) te članka 38. stavka 3. Zakona o sustavu državne uprave (»Narodne novine«, br. 66/19 i 155/23) ministar poljoprivrede, šumarstva i ribarstva, uz suglasnost ministra nadležnog za europske poslove, donosi

PRAVILNIK

O UVJETIMA ZA SUDJELOVANJE KOPITARA NA NATJECANJIMA TE PRIKUPLJANJU PODATAKA S NATJECANJA

I. OPĆE ODREDBE

Članak 1.

Ovim Pravilnikom propisuju se uvjeti sudjelovanja kopitara na natjecanjima u Republici Hrvatskoj, način prikupljanja i razmjene podataka s natjecanja te udio izdvajanja i raspodjele financijskih sredstava koji mogu proizaći iz natjecanja ili su prethodno propisani pravilima natjecanja.

Članak 2.

Ovim se Pravilnikom u pravni poredak Republike Hrvatske prenose sljedeći akti Europske unije:

– Direktiva Vijeća 90/428/EEZ od 26. lipnja 1990. o trgovini kopitarima namijenjenih natjecanjima i određivanju uvjeta za sudjelovanje na natjecanjima (SL L 224, 18. 8. 1990.)

– Direktiva Vijeća 2008/73/EEZ od 15. srpnja 2008. o pojednostavljenju postupaka navođenja i objavljivanja podataka u područjima veterine i zootehnike i o izmjeni direktiva 64/432/EEZ, 77/504/EEZ, 88/407/EEZ, 88/661/EEZ, 89/361/EEZ, 89/556/EEZ, 90/426/EEZ, 90/427/EEZ, 90/428/EEZ, 90/429/EEZ, 90/539/EEZ, 91/68/EEZ, 91/496/EEZ, 92/35/EEZ, 92/65/EEZ, 92/66/EEZ, 92/119/EEZ, 94/28/EZ, 2000/75/EZ, Odluke 2000/258/EZ i direktiva 2001/89/EZ, 2002/60/EZ i 2005/94/EZ (SL L 219, 14. 8. 2008.)

– Odluka Komisije 92/216/EEZ od 26. ožujka 1992. godine o prikupljanju podataka o natjecanjima za kopitare iz članka 4. stavka 2. Direktive Vijeća 90/428/EEZ (SL L 104, 22. 4. 1992.)

– Odluka Komisije 2004/158/EZ od 16. veljače 2004. o izmjeni Odluke 92/216/EEZ s obzirom na objave popisa koordinirajućih tijela (SL L 50, 20. 2. 2004.)

– Odluka Komisije 2010/256/EU od 30. travnja 2010. o izmjeni Odluke 92/216/EEZ u pogledu objave popisa koordinacijskih tijela za natjecanja kopitara (SL L 112, 5. 5. 2010.)

– Provedbena Odluka Komisije 2020/388/EU od 6. ožujka 2020. o utvrđivanju pravila za primjenu direktive Vijeća 90/428/EEZ u pogledu odstupanja od pravila konjičkih natjecanja u izmjeni Odluke Komisije 2009/712/EZ u pogledu upućivanja na zootehničko zakonodavstvo (SL L 73, 10. 3. 2020.)

Članak 3.

Pojedini pojmovi u smislu ovoga Pravilnika imaju sljedeće značenje:

a) natjecanje označava svaku disciplinu sportskog konjičkog natjecanja što podrazumijeva jednu ili više utakmica konjičkih natjecanja, uključujući utrke konja, preponsko jahanje, dresurno jahanje, daljinsko jahanje, konjički višeboj/eventing, vožnju zaprega i konjičke priredbe, koje se održavaju u jednom ili nekoliko dana u slijedu

b) nagrada podrazumijeva bruto fond financijskih sredstava iz kojeg će se financijska sredstva isplaćivati najbolje plasiranim natjecateljima sukladno pravilima pojedinih nacionalnih sportskih saveza uz odbitak pripadajućih poreza, ovisno o opravdanom statusu natjecatelja i/ili ekipa

c) pravila natjecanja (u daljnjem tekstu: Pravila) podrazumijevaju pravila opisana u općim aktima ovlaštenih organizacija u konjičkom sportu. Pravila natjecanja predstavljaju pisani dokument kojim se zavisno od vrste i načina natjecanja kopitara detaljno uređuju uvjeti organizacije i provedbe natjecanja

d) propozicije natjecanja podrazumijevaju sve potrebne uvjete predviđene za održavanje natjecanja. Propozicije sadrže podatke o organizatoru natjecanja, imena odgovornih osoba, mjesto i datum održavanja natjecanja, tehničke pojedinosti i osobine natjecanja, kategoriju grla i jahača koja imaju pravo sudjelovanja, razne odredbe o uvjetima koje trebaju ispuniti jahači i grla kako bi pristupili natjecanju, ukupan iznos novčanih nagrada i način njihove raspodjele i sve druge uvjete u skladu s pravilnicima ovlaštenih organizacija

e) organizatori natjecanja su nacionalni sportski savezi i klubovi koji posjeduju prethodnu suglasnost istih, u skladu s njihovim općim aktima

f) Nacionalni sportski savez je savez definiran zakonom kojim se uređuje sustav sporta.

Članak 4.

Koordinirajuće tijelo odgovorno za uspostavu informativnih internetskih stranica s ciljem da Komisiji, drugim državama članicama i javnosti učini dostupnim informacije o namjeri da se iskoristi mogućnost organizacije natjecanja iz članka 7. ovoga Pravilnika te uvjete raspodjele sredstava iz članka 8. stavka 1. ovoga Pravilnika, je ministarstvo nadležno za poslove poljoprivrede, šumarstva i ribarstva (u daljnjem tekstu: Ministarstvo).

II. PRAVILA ZA NATJECANJA KOPITARA

Članak 5.

(1) Natjecanje kopitara u Republici Hrvatskoj provodi se u skladu s Pravilima.

(2) Za organizaciju natjecanja kopitara odgovorni su organizatori natjecanja.

(3) U Pravilima se ne smije činiti razlika između kopitara koji su registrirani u Republici Hrvatskoj i kopitara registriranih u drugim državama članicama Europske unije.

(4) U Pravilima se ne smije činiti razlika između kopitara podrijetlom iz Republike Hrvatske i kopitara podrijetlom iz drugih država članica Europske unije.

(5) Pravila za svaku vrstu natjecanja kopitara moraju biti usklađena s pravilima međunarodno priznatih organizacija iz područja natjecanja kopitara, nadležnih za pojedine vrste natjecanja.

Članak 6.

(1) Organizatori natjecanja moraju primijeniti Pravila i odgovorni su za sljedeće aktivnosti:

– organizaciju i provođenje natjecanja u svim njegovim segmentima tako da jamče pravilno i uspješno provođenje natjecanja,

– ispunjenje svih zakonskih obveza vezanih uz pravilno provođenje natjecanja te ispunjenje svih financijskih obveza, raspodjelu novca od nagrada ili dobitka koji može proizaći iz natjecanja,

– prijave prikupljanje podataka o svim relevantnim rezultatima natjecanja, utakmica i utrka,

– startnine, naknade, pologe, nagrade (uključujući i sponzorske nagrade),

– prikupljanje podataka o uplaćenim i isplaćenim financijskim obavezama iz prethodnog podstavka.

(2) Pravila se posebno odnose na:

– zahtjeve za prijavu na natjecanje, a posebno na minimalne ili maksimalne zahtjeve

– suđenje na natjecanju

– novčane nagrade ili dobitke koje se može ostvariti na natjecanju.

Članak 7.

Obveze iz članka 5. stavka 3. i 4. ovoga Pravilnika nemaju utjecaja na organizaciju:

– natjecanja rezerviranih za kopitare registrirane u posebne matične knjige u cilju unaprjeđivanja pojedinih pasmina i uzgoja,

– regionalnih natjecanja namijenjenih selekciji kopitara,

– povijesnih ili tradicijskih manifestacija.

Članak 8.

(1) Organizator natjecanja može za svako natjecanje ili vrstu natjecanja zadržati najviše do 20 % novčane nagrade ili dobitka, koji može proizaći iz natjecanja, s ciljem zaštite, razvoja i poboljšanja uzgoja.

(2) Organizator natjecanja je odgovoran za isplatu nagrada te mora u propozicijama natjecanja točno navesti iznos nagrade za svaku pojedinu utakmicu ili utrku.

(3) Nagrade se isplaćuju transparentno po izvršenom obračunu sukladno važećoj zakonskoj regulativi Republike Hrvatske i Europske unije u ovom području.

III. UVJETI KOJE MORAJU ISPUNJAVATI KOPITARI KAKO BI SUDJELOVALI NA NATJECANJU

Članak 9.

(1) Uvjete koje moraju ispunjavati kopitari da bi sudjelovali na natjecanju donose i određuju nacionalni sportski savezi u području konjičkog sporta.

(2) Na natjecanjima smiju sudjelovati samo registrirana, prethodno pravilno upisana i zdrava grla i/ili grla koja su sa zdravstvenog stajališta sposobna natjecati se.

(3) Pravilno upisana grla su ona grla koja su pravovremeno prijavljena za određeno natjecanje, utakmicu i utrku u skladu s Pravilima i propozicijama natjecanja.

(4) U svrhu stjecanja prava sudjelovanja na natjecanju potrebno je imati važeću licencu za natjecatelje i grla koja se natječu na natjecanju.

(5) Utvrđivanje vjerodostojnosti identiteta kopitara na natjecanjima vrši se uvidom u identifikacijski dokument za kopitare.

IV. PRIKUPLJANJE, DOSTAVLJANJE I PROTOK PODATAKA

Članak 10.

(1) Nacionalni sportski savezi iz područja djelovanja konjičkog sporta, odgovorni su za prikupljanje podataka o natjecanjima.

(2) Organizatori natjecanja dužni su podatke o provedenom natjecanju dostaviti Koordinirajućem tijelu u roku od osam dana nakon održanog natjecanja.

(3) Koordinirajuće tijelo će dostavljene podatke koristiti u svrhu vođenja matične evidencije te provedbe uzgojno-selekcijskog rada.

V. POVJERENSTVO ZA NATJECANJA KOPITARA

Članak 11.

(1) Ministar nadležan za poslove poljoprivrede, šumarstva i ribarstva osniva Povjerenstvo za natjecanja kopitara (u daljnjem tekstu: Povjerenstvo).

(2) Povjerenstvo iz stavka 1. ovoga članka razmatra podneseni Zahtjev za prethodnu suglasnost na Pravila iz članka 27. Zakona o uzgoju domaćih životinja (»Narodne novine«, broj 115/18. i 52/21.).

(3) Sastav Povjerenstva čine predstavnici Ministarstva, nacionalnih sportskih saveza, Hrvatske agencije za poljoprivredu i hranu, Državne ergele Đakovo i Lipik i Viteškog alkarskog društva Sinj.

(4) Povjerenstvo utvrđuje usklađenost Pravila s važećim zakonskim aktima iz svog područja djelovanja, za svaku pojedinačnu vrstu natjecanja kopitara.

(5) Ministarstvo na temelju mišljenja Povjerenstva o Zahtjevu iz stavka 2. ovoga članka daje suglasnost rješenjem.

(6) Koordinirajuće tijelo sva Pravila za koje je izdalo suglasnost objavljuje na svojim mrežnim stranicama.

Članak 12.

(1) Ako se odbije prijava kopitara na natjecanje, organizator natjecanja mora pisanim putem obavijestiti vlasnika kopitara ili njegovog zakonskog zastupnika o razlozima odbijanja prijave kopitara.

(2) O razlozima odbijanja prijave kopitara na natjecanje organizator natjecanja dužan je izvijestiti nadležni nacionalni sportski savez.

(3) Vlasnik kopitara odnosno njegov zakonski zastupnik može o odbijanju prijave kopitara na natjecanje zahtijevati mišljenje organizatora natjecanja i nadležnog nacionalnog sportskog saveza za pojedinu disciplinu konjičkog sporta.

VI. PRIJELAZNA I ZAVRŠNE ODREDBE

Članak 13.

Nacionalni sportski savezi dužni su Pravila koja donose uskladiti s odredbama ovoga Pravilnika i dostaviti ih Povjerenstvu u roku od tri mjeseca od dana stupanja na snagu ovoga Pravilnika.

Članak 14.

Stupanjem na snagu ovog Pravilnika prestaje važiti Pravilnik o uvjetima za sudjelovanje kopitara na natjecanjima te prikupljanju podataka s natjecanja (»Narodne novine«, broj 19/15).

Članak 15.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/20-01/12
 Urbroj: 525-13/869-24-22
 Zagreb, 9. prosinca 2024.

Potpredsjednik Vlade i ministar
 poljoprivrede, šumarstva i ribarstva
 Josip Dabro, v. r.